32011D0633
L 256/1
SLUŽBENI LIST EUROPSKE UNIJE
15.09.2011.
PROVEDBENA ODLUKA KOMISIJE
od 15. rujna 2011.
o zajedničkim specifikacijama registra željezničke infrastrukture
(priopćena pod brojem dokumenta C(2011) 6383)
(Tekst značajan za EGP)
(2011/633/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/57/EZ Europskog parlamenta i Vijeća od 17. lipnja 2008. o interoperabilnosti željezničkog sustava u Zajednici (1), a posebno članak 35. stavak 2.,
budući da:
(1)
Sukladno članku 35. Direktive 2008/57/EZ svaka država članica osigurava objavljivanje i ažuriranje registra infrastrukture. Komisija donosi specifikacije o registru na temelju prijedloga koji je pripremila Europska agencija za željeznice (Agencija).
(2)
Nadopunjujuće zajedničke specifikacije potrebne su kako bi podaci iz registara bili lako dostupni u nizu država članica. Razvoj i primjena zajedničkog korisničkog računalnog sučelja kao virtualnog registra željezničke infrastrukture na europskoj razini treba se odvijati zajedno s uspostavom nacionalnih registara infrastrukture i prikupljanja podataka. Države članice uz pomoć Agencije trebaju surađivati kako bi osigurale da svi registri funkcioniraju, da sadrže sve podatke, da su međusobno povezani i da imaju zajedničko korisničko sučelje.
(3)
Mjere predviđene ovom Odlukom u skladu su s mišljenjem Odbora osnovanog u skladu s člankom 29. stavkom 1. Direktive 2008/57/EZ,
DONIJELA JE OVU ODLUKU:
Članak 1.
Zajedničke specifikacije za registar infrastrukture iz članka 35. Direktive 2008/57/EZ utvrđene su u Prilogu ovoj Odluci.
Članak 2.
1. Svaka država članica osigurava, najkasnije tri godine od stupanja na snagu ove Odluke, da je njezin registar infrastrukture računalno podržan i da ispunjava zahtjeve zajedničkih specifikacija iz članka 1.
2. Države članice osiguravaju da su njihovi registri međusobno povezani i povezani sa zajedničkim korisničkim sučeljem iz članka 4. najkasnije šest mjeseci od početka rada sučelja.
Članak 3.
Agencija objavljuje upute za primjenu vezane za specifikacije iz članka 1. najkasnije godinu dana od stupanja na snagu ove Odluke i redovito ga ažurira. Upute za primjenu sadrže za svaki parametar upućivanje na mjerodavne odredbe Tehničkih specifikacija za interoperabilnost (TSI).
Članak 4.
1. Agencija izrađuje podrobne specifikacije, plan upravljanja i provedbeni plan (a) za razvoj, ispitivanje, primjenu i funkcioniranje zajedničkog korisničkog sučelja; i (b) za međusobno povezivanje nacionalnih registara. Agencija ih predaje Komisiji najkasnije godinu dana nakon stupanja na snagu ove Odluke.
2. Zajedničko je korisničko sučelje iz stavka 1. internetska aplikacija koja olakšava pristup podacima iz registara infrastrukture na europskoj razini. Počet će se koristiti najkasnije 3 godine od stupanja na snagu ove Odluke.
3. Kada je to potrebno radi razvoja TSI-a, Agencija preporuča ažuriranje specifikacija iz članka 1. i podrobnih specifikacija iz stavka 1.
Članak 5.
1. Države članice osiguravaju prikupljanje potrebnih podataka i unos u njihove nacionalne registre infrastrukture u skladu sa stavcima od 2. do 5. One osiguravaju pouzdanost i ažurnost tih podataka.
2. Podaci koji se odnose na infrastrukture za teretne koridore definirane u Prilogu Uredbi (EU) br. 913/2010 Europskog parlamenta i Vijeća (2) prikupljaju se i unose u nacionalni registar infrastrukture najkasnije tri godine od stupanja na snagu ove Odluke.
3. Podaci koji se odnose na infrastrukture koje su puštene u uporabu nakon stupanja na snagu Direktive 2008/57/EZ i prije stupanja na snagu ove Odluke, osim podataka iz stavka 2., prikupljaju se i unose u nacionalni registar infrastrukture najkasnije tri godine od stupanja na snagu ove Odluke.
4. Podaci koji se odnose na infrastrukture koje su puštene u uporabu prije stupanja na snagu Odluke 2008/57/EZ, osim podataka iz stavka 2., prikupljaju se i unose u nacionalni registar infrastrukture u skladu s nacionalnim planom provedbe iz članka 6. stavka 1., ali najkasnije pet godina od stupanja na snagu ove Odluke.
5. Podaci koji se odnose na privatne sporedne kolosijeke koji su pušteni u uporabu prije stupanja na snagu Direktive 2008/57/EZ prikupljaju se i unose u nacionalni registar infrastrukture u skladu s nacionalnim planom provedbe iz članka 6. stavka 1. najkasnije sedam godina od stupanja na snagu ove Odluke.
6. Podaci koji se odnose na infrastrukture koje su puštene u uporabu nakon stupanja na snagu ove Odluke unose se u nacionalni registar infrastrukture čim su infrastrukture puštene u uporabu i čim je uspostavljen registar iz članka 2. stavka 1.
Članak 6.
1. Svaka država članica izrađuje nacionalni plan provedbe za provedbu obveza iz ove Odluke, skupa s vremenskim rasporedom. Nacionalni plan provedbe predaje se Komisiji najkasnije šest mjeseci od stupanja na snagu ove Odluke.
2. Agencija koordinira, nadzire i podupire provedbu nacionalnih registara infrastrukture. Posebno uspostavlja i vodi skupinu sastavljenu od predstavnika tijela nadležnih za uspostavu i održavanje nacionalnih registara. Ta tijela Agenciji šalju izvješće o provedbi svaka četiri mjeseca. Agencija redovito izvješćuje Komisiju o napretku u provedbi ove Odluke.
Članak 7.
Ova se Odluka primjenjuje od 16. ožujka 2012.
Članak 8.
Ova je odluka upućena državama članicama i Europskoj agenciji za željeznice.
Sastavljeno u Bruxellesu 15. rujna 2011.